钦定古今图书集成/明伦汇编/官常典/第232卷 > 范锺
## 钦定古今图书集成/明伦汇编/官常典/第232卷 > 范锺

按《宋史》本传：“锺字仲和，婺州兰谿人。嘉定二年，举进
士，历官调武学博士，添差通判太平州，知徽州。召赴
阙，迁刑部郎官，又迁尚右郎官兼崇政殿说书。进对，
帝曰：‘仁宗时甚多事’。锺对曰：‘仁宗始虽多事，乃以忧
勤致治。徽宗始虽无事，馀患至于今日’。帝悦。寻迁吏
部郎中兼说书，又迁秘书少监、国子司业，兼国史编”
修、实录检讨，拜起居郎兼祭酒，权兵部侍郎兼同修
《国史、实录》同修撰，迁兵部侍郎兼给事中，权兵部尚
书兼侍讲，寻兼侍读。嘉熙三年，拜端明殿学士、签书
枢密院事。四年，授参知政事。淳祐元年，乞归田里，不
许。四年，知枢密院事，乞归田里。五年，特拜左丞相兼
枢密使，封东阳郡公。再乞归田里，不许。六年，复请，许
之，加观文殿大学士、醴泉观使兼侍读，辞，不拜，以保
晚节。乃提举洞霄宫，九年正月，薨。锺为相，直清守法，
重惜名器，虽无赫赫可称，而清德雅量，与杜范、李宗
勉齐名。赠少师，谥文肃。所著书有《礼记解》。